钦定古今图书集成/历象汇编/岁功典/第111卷
## 钦定古今图书集成/历象汇编/岁功典/第111卷

| 钦定古今图书集成 历象汇编 第一百十一卷 |

| |

第一百十一卷目录

晨昏昼夜部纪事一

岁功典第一百十一卷

《五运历年纪》。“盘古之君，龙身蛇首，开目为昼，闭目为
夜。”

《路史》：地皇氏：“爰定三辰，是分宵昼。”〈注〉见《通历》。或谓三
辰有度，昼夜有经，何定分之有？曰：不然。兹特后世作
仪器以揆躔度、准盈虚以正昏明者，固非移日月而
易昼夜也。是知躔度晷景之用，有自于此矣。

几蘧氏之在天下也，昼则旅行，夜乃类处。

《遂人氏》不周之巅，有宜城焉，日月之所不届，而无四
时昏昼之辨。

《列子黄帝》篇：“黄帝退而闲居大庭之馆，齐心服形，三
月不亲政事，昼寝而梦，游于华胥氏之国。”

《拾遗记》：“炎帝筑圜丘以祀朝日，饰瑶阶以揖夜光。
轩辕黄帝使风后负书，常伯荷剑，旦游洹沙，夕归阴
浦，行万里而一息。”

少昊以金德王。母曰“皇娥。处璇宫而夜织。或乘桴木
而昼游。经历穷桑沧茫之浦。”

《书经舜典》：帝曰：“俞，咨伯，汝作秩宗，夙夜惟寅，直哉惟
清。”

帝曰：“龙！朕堲谗说殄行，震惊朕师，命汝作纳言，夙夜
出纳朕命，惟允。”

《拾遗记》：“尧登位三十年，有巨查浮于西海，查上有光，
夜明昼灭，海人望其光，乍大乍小，若星月之出入。
虞舜在位十年，有五老游于国都，舜以师道尊之，言
则及造化之始。舜禅于禹，五老去，不知所从，舜乃置
五星之祠以祭之。其夜有五长星出，薰风四起，连珠
合璧，祥应备焉。”

《说苑》：殷太戊时，有桑榖生于庭，昏而生，比旦而拱。史
请卜之汤庙，太戊从之。卜者曰：“吾闻之，祥者福之先
者也，见祥而为不善，则福不生；殃者，祸之先者也，见
殃而能为善，则祸不至。”于是乃早朝而晏退，问疾吊
丧，三日而桑榖自亡。

《礼记·文王世子世子之记》曰：朝夕至于大寝之门外，
问于内竖曰：“今日安否何如？”内竖曰：“今日安。”世子乃
有喜色。其有不安节，则内竖以告世子，世子色忧不
满容，内竖言复初，然后亦复初。

朝夕之食上，世子必在视寒煖之节；食下，问所膳羞，
必知所进，以命膳宰，然后退。若内竖言疾，则世子亲
《齐元》而养。

《拾遗记》：“周武王东伐纣，夜济河。时云明如昼，八百之
族皆齐而歌。有大蜂状如丹鸟，飞集王舟，因以鸟画
其旗。”

《书经牧誓》：“时甲子昧爽，王朝至于商郊，牧野乃誓。”〈蔡传〉
“昧冥”，爽明也。“昧爽”，将明未明之时也。

《史记·齐太公世家》：武王封师尚父于齐营丘，东就国，
道宿行迟。逆旅之人曰：“吾闻时难得而易失，客寝甚
安，殆非就国者也。”太公闻之，夜衣而行，黎明至国。
《周礼天官》：宫正夕击柝而比之。〈订义〉郑康成曰：“夕，莫也。
莫行夜以比直宿者，为其有解惰，离部署。”郑司农曰：
“柝，戒守者所击也。”王氏曰：“夕击柝而比之，若今酉点
膳夫。王燕食则奉膳赞祭。”〈订义〉贾氏曰：“燕食，谓日中及
夕也。”王氏《详说》曰：“燕食，谓三饭、四饭耳。”郑氏以为奉
朝之馀膳所祭牢肉也。《玉藻》曰：“皮弁以日视朝，遂以
日中而馂奏而食。”此谓天子之燕食也。又云：“‘‘朝服以
食，《特牲》祭肺；夕深衣祭牢肉’。此谓诸侯之燕食也。天
子言馂，诸侯言祭；天子言‘日中’”，诸侯言“夕’，互文见义
耳。”薜氏曰：“王举则授而弗赞，《燕食》则授而赞之”者，以
举为礼之盛，王当自致焉。燕食则其祭不如举之盛，
故膳夫授而赞之。

《内饔》牛夜鸣则庮。〈订义〉郑司农曰：“庮，朽木臭也。”易氏曰：
“牛昼作夜息，无故而夜鸣，则反常矣，其肉必庮。”
《地官鼓人》：“凡军旅，夜鼓鼜。”〈订义〉郑康成曰：“鼜，夜戒守鼓
也。《司马法》曰：‘昏鼓四通为大鼜，夜半三通为晨戒，旦
明五通为发昫’。”

《司市》：“大市，日昃而市，百族为主；朝市，朝时而市，商贾
为主；夕市，夕时而市，贩夫贩妇为主。”〈订义〉郑康成曰：“日
昃，昳中也。”王昭禹曰：“自朝至于日中，为商贾交易之
市。百族乃百官族姓，非专市利，则宜避商贾，故大市
日昃而市。百族为主，贩夫贩妇，朝货夕卖，衣食于日
力。其贩也，以日之馀力，故夕市夕时而市。”

《春官鸡人》：“大祭祀，夜呼旦以嘂百官。”〈订义〉《郑康成》曰：“夜夜漏未尽，鸡鸣时呼旦，以警起百官，使夙兴。”

《巾车》：“大祭祀，鸣铃以应鸡人。”〈订义〉郑康成曰：“鸡人主呼
旦，鸣铃以和之，声且警众。”

《夏官》：“掌固，昼三巡之，夜亦如之，夜三鼜以号戒。”〈订义〉易
氏曰：“此掌固所设之法，非其自巡也。昼三巡，则察其
部伍之失次者，夜事尤谨，故亦如之。”刘执中曰：“夜则
不见其三巡，故以鼜及号为信也。”

《挈壶氏》：“凡军事，县壶以序，聚𣝔以水火守之，分以日
夜。”〈订义〉王昭禹曰：“县壶以盛水，分刻漏也。”郑康成曰：“击
𣝔，两木相敲，行夜时也。”郑锷曰：“军中之守，尤严于夜，
故行夜者必聚而击𣝔，以戒非常，必更代而次序之，
使之适平。县壶为漏，时至则代，先后有伦，非惟无独
贤之叹，且使击𣝔者不倦而事益严也。防患之术，尤
戒于夜，况军中乎？”《易氏》曰：“守之以水，则均其晷刻之
多少”；守之以火，则知其漏箭之迁易。

秋，“《官》野庐氏”，比国郊及野之道路、宿息、井、树。〈订义〉郑康
成曰：“比犹校也。宿息庐之属，宾客所宿及昼止者也。”
郑锷曰：“自国之郊及郊外之野，所通行之路皆有宿
息、井、树，夜可以寝，昼可以憩，有井以备饮食，有树以
为藩蔽，野庐氏专掌之，则行者之至如归矣。”

《冬官考工记》：“匠人建国为规，识日出之景与日入之
景，昼参诸日中之影，夜考之极星，以正朝夕。”〈订义〉郑锷
曰：“记景之法，必画为规者，盖规圆而矩方，惟因其圜，
然后中屈之。”易氏曰：“又于四旁之地为规圜之势，画
以识之。日出于东，其景在西，则识其出景之端；日入
于西，其景在东，则识其入景之端。景之两端既定，中
屈其所量之绳，而两者相合，则地中可验。”赵氏曰：“昼
是昼漏半正午时，此时日正行在天之中，虽不”正在
天中行，然必在极旁行。及夜后极星，则日去极远近
可验。夜正，是夜半三更正子之时。极星谓北辰，正当
天极中，以居天之中。众星所拱者，谓之极，极言中也。
㡛氏湅丝以涗水，沤其丝七日，去地尺暴之，昼暴诸
日，夜宿诸井，七日七夜，是谓水湅。〈订义〉郑锷曰：“湅丝之
法，以涗水沤之，沤如沤麻之沤，以水泲灰谓之涗，用
涗水以沤其丝，所以去其不蠲，以致洁也。既沤七日
矣，乃取而暴之日中，其暴也当去地一尺而已，必以
去地一尺为度者，不欲其高，惧阳气燥之，则其色失
于燥而不鲜明也。”王昭禹曰：“昼暴诸日，则以阳气温
之也；夜宿诸井，则以阴气寒之也。谓”水湅则非渥淳
之使熟也，以阴阳之气使之熟而已。毛氏曰：“暴虽在
昼，而夜必宿于井，又欲其水气之相蒸。”郑锷曰：“必以
七日七夜为度者，欲其得阴阳之气，一于平而不偏
也。”

《仪礼：士冠礼》：摈者请期，宰告曰：“质明行事。”〈注〉质，正也。
宰告曰“旦日正明，行冠事。”

《士昏礼》：“夙兴，妇沐浴纚笄，宵衣以俟见。”〈注〉夙，早也。昏
明，日之晨兴起也。俟，待也，待见于舅姑寝门之外。
质明，赞见妇于舅，姑席于阼，舅即席，席于房外南面，
姑即席，妇执笲枣栗自门入，升自西阶，进拜奠于席。
《十洲记》：周穆王时，西胡献夜光常满，杯受三升，是白
玉之精，光明夜照，冥夕出杯于中庭以向天，比明而
水汁已满于杯中也。汁甘而香美，斯实灵人之器。
《史记封禅书》作“鄜畤。”后九年，文公获若石云，于陈仓
北阪城祠之。其神来常以夜，光辉若流星，从东南来，
集于祠城，则若雄鸡，其声殷殷云野鸡夜雊。以一牢
祠，命曰陈宝。

《吕氏春秋达郁篇》：管仲觞桓公曰：“暮矣！”桓公乐之而
征烛。管仲曰：“臣卜其昼，未卜其夜，君可以出矣。”
《举难》篇：甯戚欲干齐桓公，穷困无以自进，于是为商
旅，将任车以至齐，暮宿于郭门之外。桓公郊迎客，夜
开门，辟任车，爝火甚盛，从者甚众。甯戚饭牛居车下，
望桓公而悲，击牛角疾歌，桓公闻之，抚其仆之手曰：
“异哉，之歌者非常人也。”命后车载之。

《左传》庄公二十二年：陈公子完奔齐。齐侯使为工正，
饮桓公酒，乐。公曰：“以火继之。”辞曰：“臣卜其昼，未卜其
夜，不敢。”

宣公二年，晋灵公不君，宣子骤谏，公患之，使鉏麑贼
之。晨往，寝门辟矣，盛服将朝，尚早坐而假寐。麑退，叹
而言曰：“不忘恭敬，民之主也。贼民之主，不忠。弃君之
命，不信。有一于此，不如死也。”触槐而死。

楚子为《乘广》三十乘，分为左右。右《广》鸡鸣而驾，日中
而说。“左则受之，日入而说。”

《拾遗记》：周灵王二十一年，孔子生于鲁襄公之世，夜
有二苍龙自天而下，来，附征在之房，因梦而生夫子。
《史记·司马穰苴传》：“穰苴与庄贾约曰：‘旦日日中会于
军门’。”穰苴先驰至军，立表下漏，待贾。日中不至，穰苴
则仆表决漏入。行军勒兵申明约束，约束既定，夕时
庄贾乃至。

《晏子杂上篇》：景公饮酒，夜移于晏子，前驱款门，曰：“君
至。”晏子被元端立于门，曰：“诸侯得微有故乎？国家得
微有事乎？君何为非时而夜辱？”公曰：“酒醴之味，金石之声，愿与夫子乐之。”晏子对曰：“夫布荐席，陈簠簋者，
有人，臣不敢与焉。”公曰：“移于司马穰苴之家”，前驱款
门，曰：“君至。”穰苴介胄操戟立于门，曰：“诸侯得微有兵
乎？大臣得微有叛者乎？君何为非时而夜辱？”公曰：“酒
醴之味，金石之声，愿与将军乐之。”穰苴对曰：“夫布荐
席，陈簠簋者，有人，臣不敢与焉。”公曰：“移于梁丘据之
家。”前驱款门曰：“君至。”梁丘据左操瑟，右挈竽，行歌而
出。公曰：“乐哉，今夕吾饮也！微彼二子者，何以治吾国？
微此一臣者，何以乐吾身？”君子曰：“圣贤之君皆有益
友，无偷乐之臣。”景公弗能及，故两用之，仅得不亡。
晏子饮景公酒，日暮，公呼具火，晏子辞曰：“‘《诗》云：‘侧弁
之俄’，言失德也；屡舞傞傞’，言失容也。既醉以酒，既饱
以德，既醉而出，并受其福，宾主之礼也。醉而不出，是
谓伐德，宾之罪也。婴已卜其日，未卜其夜。”公曰：“善。”举
酒祭之，再拜而出。

《说苑》：景公畋于梧丘，夜犹蚤，公姑坐睡，而梦有五丈
夫北面幸卢，称无罪焉。公觉，召晏子而告其所梦。公
曰：“我其尝杀不辜而诛无罪耶？”晏子对曰：“昔者先君
灵公畋，五丈夫罟而骇兽，故杀之。断其首而葬之。”曰：
“五丈夫之丘，其此耶！”公令人掘而求之，则五头同穴
而存焉。公曰：“嘻！”令吏葬之。国人不知其梦也，曰：“君悯
白骨，而况于生者乎？不遗馀力矣，不释馀智矣。”故曰：
“人君之为善易矣。”

景差相郑，郑人有冬涉水者，出而胫寒，后景差过之，
下陪乘而载之，覆以上衽。晋叔向闻之，曰：“景子为人
国相，岂不固哉？吾闻良吏居之三月而沟渠修，十月
而津梁成，六畜且不濡足，而况人乎？”

晋平公问于《师旷》曰：“吾年七十欲学，恐已暮矣。”师旷
曰：“何不炳烛乎？”平公曰：“安有为人臣而戏其君乎？”师
旷曰：“盲臣安敢戏其君乎？臣闻之：少而好学，如日出
之阳；壮而好学，如日中之光；老而好学，如炳烛之明。
炳烛之明，孰与昧行乎？”公曰：“善哉！”

《左传》：“公鉏为马正，敬共朝夕，恪居官次。”

《绕角》之役，晋将遁矣。析公曰：“楚师轻窕，易震荡也。若
多鼓钧声，以夜军之，楚师必遁。”晋人从之，楚师宵溃。
郑人游于乡校，以论执政。然明谓子产曰：“毁乡校如
何？”子产曰：“何为？夫人朝夕退而游焉，以议执政之善
否。其所善者，吾则行之。其所恶者，吾则改之。是吾师
也，若之何毁之？”

《列子杨朱篇》：“子产相郑，有弟曰公孙穆，后庭比房数
十，皆择稚齿婑媠者以盈之。方其眈于色也，屏亲昵，
绝交游，逃于后庭，以昼足夜，三月一出，意犹未惬。”
《列女传》：卫灵公与夫人夜坐，闻车声辚辚，至阙而止，
过阙复有声。公问夫人曰：“‘知此为谁’？夫人曰：‘此蘧伯
玉也’。公曰：‘何以知之’？夫人曰：‘妾闻：礼下公门，式路马’。
今伯玉，卫之贤大夫也，敬于事上，必不以暗昧废礼，
是以知之。”使人视之，果伯玉。

《左传》：吴伐楚，战于长岸，大败吴师，获其乘舟馀皇。吴
公子光使长鬣者三人潜伏于舟侧，曰：“我呼馀皇则
对。师夜从之。”三呼皆迭对，楚师乱，吴人大败之，取馀
皇以归。

《越绝书》：子胥乃南奔吴，至江上，见渔者曰：“来渡我。”渔
者知其非常人也，欲往渡之，恐人知之，歌而往过之
曰：“日昭昭，侵以施，与”子期甫芦之碕，子胥即从渔者
之芦碕。日入，渔者复歌往曰：“心中目施，子可渡河，何
为不出？”船到即载入船而伏。

《拾遗记》：越有美女二人，一名夷光，一名修明，以贡于
吴。吴处以椒华之房，贯细珠为帘幌，朝下以蔽景，夕
卷以待月。二人当轩并坐，理镜靓妆于珠幌之内，窃
窥者莫不动心惊魂，谓之“神人。”

《吴越春秋》：“阖闾治姑苏之台，旦食䱉山，昼游苏台，射
于鸥陂，驰于游台。”

越王念“《复吴仇》，非一日也。苦身劳心，夜以接日，中夜
潜泣，泣而复啸。”

《国语》：“吴王起师，军于江北，越王军于江南。越王乃中
分其师以为左右军，以其私卒君子六千人为中军。
明日将舟战于江。及昏，乃令左军衔枚溯江五里以
须，亦令右军衔枚逾江五里以须。夜中，乃令左军、右
军涉江鸣鼓中水以须。吴师闻之大骇。”

《左传》：“昭王在随，申包胥如秦乞师，秦伯使辞焉，立依
于庭墙而哭，日夜不绝声，勺饮不入口。七日，秦哀公
为之赋《无衣》，九顿首而坐，秦师乃出。”

楚子围蔡，里而栽，广丈高倍夫屯，昼夜九日，如子西
之素。〈注〉“夫犹兵也，垒未成，故令人在垒里屯守。”蔡子
西本计为垒当用九日而成。

《列子·殷汤篇》：孔子东游，见两小儿辩𩰚，问其故，一儿
曰：“我以日始出时去人近，而日中时远也。一儿以日
初出远，而日中时近也。”一儿曰：“日初出大如车盖，及
日中则如盘盂，此不为远者小而近者大乎？”一儿曰：
“日初出，沧沧凉凉，及其日中如探汤，此不为近者热
而远者凉乎？”孔子不能决也。两小儿笑曰：“孰为汝多知乎？”

《孔子家语曲礼子贡问篇》：“孔子适季氏，康子昼居内
寝。孔子问其所疾，康子出见之。言终，孔子退。子贡问
曰：‘季孙不疾而问诸疾，礼与’？孔子曰：‘夫礼，君子不有
大故，则不宿于外，非致齐也；非疾也，则不昼处于内。
是故夜居外，虽吊之可也；昼居于内，虽问其疾可也’。”
《礼记檀弓》：“鲁人有朝祥而莫歌者，子路笑之。夫子曰：
‘由，尔责于人，终无已夫。三年之丧，亦已久矣夫’！”子路
出，夫子曰：“又多乎哉？逾月则其善也。”

穆伯之丧，敬姜昼哭。文伯之丧，昼夜哭。孔子曰：“知礼
矣。”

《礼器》：子路为季氏宰，季氏祭，逮暗而祭，日不足，继之
以烛，虽有强力之容，肃敬之心，皆倦怠矣。有司跛倚
以临祭，其为不敬大矣。他日祭，子路与室事交乎户，
堂事交乎阶，质明而始行事，晏朝而退。孔子闻之曰：
“谁谓由也而不知礼乎？”

《说苑》：“巫马期治单父，以星出，以星入，日夜不处，以身
亲之，而单父治。”

《吕氏春秋爱类篇》：“公输般为高云梯，欲攻宋。墨子闻
之，自鲁往，裂裳裹足，日夜不休，十日十夜而至于郢。”
《庄子外物篇》：“宋元君夜半而梦人被发窥阿门曰：‘予
自宰路之渊，予为清江使，河伯之所渔者，余且得予’。
元君觉，使人占之曰：‘此神龟也’。君曰：‘渔者有余且乎’？
左右曰：‘有’。君曰：‘令余且会朝’。明日，余且朝，君曰：‘渔何
得’？”对曰：“且之网得白龟焉，箕圆五尺。君曰：‘献若之龟’。”
龟至，君再欲杀之，再欲活之，心疑卜之，曰：“‘杀龟以卜
吉’。乃刳龟，七十二钻而无遗䇲。”

《新序》：梁大夫有宋就者，尝为边县令，与楚邻界。梁之
边亭与楚之边亭皆种瓜，各有数。梁之边亭人劬力
数灌其瓜，瓜美，楚人窳而稀灌其瓜，瓜恶，楚令因以
梁瓜之美怒其亭瓜之恶也。楚亭人心恶梁亭之贤
己，因往夜窃搔梁亭之瓜，皆有死焦者矣。梁亭觉之，
因请其尉，亦欲窃往报搔楚亭之瓜。尉以请宋就，就
曰：“恶是何可构？怨祸之道也。人恶亦恶，褊之甚也。若
我教子，必每暮令人往窃为楚亭，夜善灌其瓜，弗令
知也。”于是梁亭乃每暮夜窃灌楚亭之瓜。楚亭旦而
行瓜，则又皆以灌矣，瓜日以美。楚亭怪而察之，则乃
梁亭也。楚令闻之大悦，因具以闻。楚王乃谢以重币，
而请交于梁王。故梁、楚之欢，由宋就始。

《列子黄帝篇》：宋有狙公者，爱狙，养之成群，能解狙之
意。狙亦得公之心，损其家口，充狙之欲。俄而匮焉，将
限其食。恐众狙之不驯于己也，先诳之曰：“与若芧，朝
三而暮四，足乎？”众狙皆起而怒。俄而曰：“与若芧，朝四
而暮三，足乎？”众狙皆伏而喜。

《韩子内储说上七术》篇：“戴驩宋太宰，夜使人曰：‘吾闻
数夜有乘辒车至李史门者，谨为我伺之’。使人报曰：
‘不见辒车，见有奉笥而与李史语者。有间，李、史受笥’。”
《新序》：“楚熊渠子夜行，见寝石，以为伏虎，关弓射之，灭
矢饮羽，下视知石也。却复射之，矢摧无迹。熊渠子见
其诚心而金石为之开，况人心乎？”

《列子周穆王篇》：“周之尹氏大治产，其下趣役者，侵晨
昏而弗息。有老役夫，筋力竭矣，而使之弥勤。昼则呻
呼而即事，夜则昏惫而熟寐，精神荒散，昔昔梦为国
君，居人民之上，总一国之事，游燕宫观，恣意所欲，其
乐无比，觉则复役。人有慰喻其勤者，役夫曰：‘人生百
日，昼夜各分。我昼为仆，苦则苦矣；夜为人君，其乐无
比，何所怨哉’？”尹氏心营世事，虑锺家业，心形俱疲，夜
亦昏惫而寐，昔昔梦为人仆，趋走作役，无不为也；数
骂杖挞，无不至也。眠中啽呓呻呼，彻旦息焉。尹氏病
之，以访其友。友曰：“若位足荣身，资财有馀，胜人远矣。
夜梦为仆，苦逸之复，数之常也。若欲觉梦兼之，岂可
得耶？”尹氏闻其友言，宽其役夫之程，“减己思虑之事，
疾并少间。”

宋阳里华子中年病忘，朝取而夕忘，夕取而朝忘。
《列女传》：齐女徐吾与邻妇李吾之属会烛相从夜绩。
李吾谓其属曰：“徐吾烛数不属，请无与夜也。”徐吾曰：
“妾起常先，息常后，洒扫陈席以待来者。自与蔽薄，坐
常处下，凡为贫，烛不属故也。夫一室之中，益一人烛
不为暗，损一人烛不为明，何爱东壁之馀光乎？”李吾
莫能应。遂复与夜，终无后言。

《韩非子》：郢人有遗燕相国书者，夜书，火不明，因谓持
烛者曰：“举烛。”云而过书举烛，举烛非书意也。燕相受
书而悦之曰：“举烛者，尚明也。尚明也者，举贤而任之。”
燕相白王，大悦，国以治。

《淮南子览冥训》：“鲁阳公与韩构难，战酣日暮，援戈而
㧑之，日为之反三舍。”

道应训尹需学御三年而无得焉。私自苦痛，常寝想
之。中夜梦受秋驾于师，明日往朝，师望之谓之曰：“吾
非爱道于子也，恐子不可予也，今日教子以秋驾。”尹
需反走，北面再拜曰：“臣有天幸，今夕固梦受之。”
《抱朴子仙药篇》：“楚文子服地黄八年，夜视有光《吕氏春秋慎小篇》：“吴起治西河，欲谕其信于民，夜日
置表于南”门之外，令于邑中曰：“明日有人偾南门之
外表者仕长大夫。”明日日晏矣，莫有偾表者，民相谓
曰：“此必不信。”有一人曰：“试往偾表，不得赏而已，何伤？”
往偾表，来谒吴起。吴起自见而出，仕之长大夫。夜日
又复立表，又令于邑中如前。邑人守门争表，表加植，
不得所赏。自是之后，民信吴起之赏罚。

《战国策》：莫敖子华对楚威王曰：“昔令尹子文未明而
入于朝，日晦而归食，朝不谋夕，无一月之积。故彼廉
其爵，贫其身，以忧社稷者，令尹子文也。”

孟尝君逐于齐而复反《谭拾子》曰：“请以市喻。市朝则
满，夕则虚，非朝爱市而夕憎之也，求存故往，亡故去，
愿君勿怨。”

《春秋后语》：“苏秦归周虽多蓄，亦何以为？”于是夜发书
箧数十，得《周书》《阴符》而读之。欲睡，引锥刺股，血流至
踝。暮年以出揣摩曰：“此可以说当世之君矣。”

《汉书刑法志》：“秦始皇躬操文墨，昼断狱，夜理书，自程
决事，日县石之一。”

《高帝本纪》：高帝被酒，夜径泽中，令一人行前，行前者
还报曰：“前有大蛇当径，愿还。”高祖醉曰：“壮士行何畏！”
乃前拔剑斩蛇，蛇分为两道开行数里，醉困卧。后人
来至蛇所，有一老妪夜哭，人问妪何哭，妪曰：“人杀吾
子。”人曰：“妪子何为见杀？”妪曰：“吾子白帝子也，化为蛇
当道。今者赤帝子斩之，故哭。”

《史记留侯世家》：良更名姓，亡匿下邳。良尝闲从容步
游下邳，圯上有一老父，衣褐至良所，直堕其履圯下，
顾谓良曰：“孺子下取履。”良愕然，欲殴之，为其老强忍，
下取履。父曰：“履我。良业为取履。因长跪履之。父以足
受，笑而去。良殊大惊，随目之。父去里所，复还，曰：‘孺子
可教矣。后五日平明，与我会此’。良因怪之，跪曰：‘诺’。”五
日平明，良往。父已先在，怒曰：“与老人期后何也？”去曰：
“后五日早会。”五日鸡鸣，良往，父又先在，复怒曰：“后何
也？”去曰：“后五日复早来。”五日良夜未半，往。有顷，父亦
来，喜曰：“当如是。”出一编书曰：“读此则为王者师矣。后
十年兴十三年，孺子见我，济北谷城山下黄石即我
矣。”遂去，无他言，不复见。旦日视其书，乃《太公兵法》也。
良因异之，常习诵读之。

《风俗通义》：韩信尝从南昌亭长食数月，亭长妻患之，
乃晨早食。食时信往，不为具食，信亦知意，遂绝去。
《史记淮阴侯传》：信与张耳以兵数万，欲东下井陉击
赵。未至井陉口三十里止舍，夜半传发，选轻骑二千
人，人持一赤帜，从间道萆山而望赵军，诫曰：“赵见我
走，必空壁逐我。若疾入赵壁，拔赵帜，立汉赤帜，令其
裨”将传飧曰：“今日破赵会食。”诸将皆莫信，详应曰：“诺。”
信乃使万人先行出，背水陈。赵军望见而大笑。平旦，
信建大将之旗鼓，鼓行出井陉口，赵开壁击之，大战
良久，信耳佯走水上军，赵果空壁逐信耳。信耳已入
水上军，军皆殊死战，信所出奇兵，共驰入赵壁，拔赵
帜，立汉赤帜。赵军已不胜，欲还归壁，壁皆汉帜，大惊
兵遂乱。

《汉书项籍传》：“籍怀思东归曰：富贵不归故乡，如衣锦
夜行。”

《史记齐悼惠王世家》：“魏勃少时，欲求见齐相曹参，家
贫无以自通，乃常独早夜扫齐相舍人门外。相舍人
怪之，以为物而伺之，得勃。勃曰：‘愿见相公，无因故为
子扫，欲以求见。于是舍人见勃曹参，因以为舍人’。”
《汉书贾谊传》：“文帝思谊，征之至，入见。上方受釐，坐宣
室。上因感鬼神事而问鬼神之本，谊具道所以然之
故。”至夜半，文帝前席既罢，曰：“吾久不见贾生，自以为
过之，今不及也。”

《西京杂记》：“积草池中有珊瑚树，高一丈二尺，一本三
柯，上有四百六十二条，是南越王赵佗所献，号为烽
火树，至夜光景常欲然。”

《汉书郑当时传》：“当时，孝景时为太子舍人。每五日洗
沐，常置驿马长安诸郊，请谢宾客，夜以继日，至明旦，
常恐不遍。”

《史记李广传》：“匈奴大入上郡，广从百骑望匈奴。有数
千骑见广，以为诱敌，皆惊上山陈。广令诸骑皆下马
解鞍，以示不走，用坚其意。有白马将出护其兵，广上
马与十馀骑奔射杀白马将，而复还其骑中解鞍，令
士皆纵马卧。是时会暮，胡兵终怪之，不敢击。夜半时，
以为汉有伏军于旁，欲夜取之，皆引兵去。平旦，广乃”
归其大军。

广居家数岁，广家与故颍阴侯孙屏野居蓝田南山
中射猎。常夜从一骑出，从人田间饮。还至霸陵亭，霸
陵尉醉，呵止广。广骑曰：“故李将军。”尉曰：“今将军尚不
得夜行，何乃故也！”止广宿亭下。居无何，匈奴入杀辽
西太守，败韩将军。韩将军后徙右北平，于是天子乃
召拜广为右北平太守。广即请霸陵尉与俱，至军而
斩之。

《汉书李广传》注：“刁斗，以铜作𨱓，受一斗，昼炊饭食，夜击持行。”

《礼乐志》：“武帝定郊祀之礼，祠太一于甘泉，就乾位也。
祭后土于汾阴泽中，方丘也。乃立乐府，采诗夜诵，有
赵、代、秦、楚之讴。”

《郊祀志》：“皇帝始郊见泰一云阳，有司奉瑄玉嘉牲荐
飨，是夜有美光，及昼，黄气上属天。”

《洞冥记》：“元光中，帝起寿灵坛，高八尺，帝使董谒乘云
霞之辇以昇坛。至夜三更，闻野鸡鸣，忽如曙，西王母
驾元鸾歌春归乐，谒乃闻王母歌声而不见其形，歌
声绕梁三匝乃止。坛旁草树枝叶或翻或动，歌之感
也。”

《汉书武帝本纪》：“元封四年，祠后土，诏曰：朕躬祭后土，
地祇见光，集于灵坛，一夜三烛。”

《汉官仪》：“元封封禅，昼有白气，夜有赤光。”

公车司马“掌殿”司马门夜徼宫中。

尚书郎入直台中，供新青缣“白绫被或锦被，昼夜更
宿，帷帐画通，中枕卧旃蓐，冬夏随时改易。”

《汉旧仪》：黄门郎属黄门令，日暮入，对青琐门拜，名曰
“夕郎。”

“奉玺书使者爱驰传。”其驿骑也。三骑昼夜行，千里为
程。

“昼漏尽，夜漏起，省中黄门持五夜。”五夜者，甲夜、乙夜、
丙夜、丁夜、戊夜。

《雍录》：汉世给事中，夕入青琐门对拜。师古曰：“青琐者，
为连琐文而青涂也。”

《洞冥记》有梦艸，似蒲，色红，昼缩入地，夜则出，亦名“怀
梦。”怀其叶，则知梦之吉凶，立验也。帝思李夫人之容
不可得，朔乃献一枝，帝怀之，夜果梦夫人，因改曰“怀
梦艸。”

帝好微行，于长安城西，夜见一螭游于路。董谒曰：“昔
桀媚末，喜于膝上以金簪贯玉螭腹为戏，今螭腹馀
金簪穿痕，得非此耶？”曰：“白龙鱼鳞网者食之。”帝曰：“试
我也。”

帝常得丹豹之髓、白凤之膏，磨青锡为屑，以苏油和
之，照于神坛。夜暴雨，光不灭，有双蛾如蜂赴火，侍者
举麟须拂拂之。

帝常见彗星，东方朔折指星之木以授帝，帝以木指
彗星，星寻则没也。星出之夜，野兽皆鸣，《别说》谓之《兽
鸣星》。

影娥池中有鼊龟，望其群出岸上，如连璧，弄于沙岸
也。故《语》曰：“夜未央，待龟黄。”

东方朔曰：“‘臣游北极，至种火之山，日月所不照。有青
龙衔烛火，以照山之四极，亦有园囿池苑，皆植异木
异草。有明茎草，夜如金灯，折枝为炬，照见鬼物之形。
仙人甯封常服此草，于夜暝时，转见腹光通外，亦名
洞冥草’。帝令锉此草为泥，以涂云明之馆，夜坐此馆，
不加灯烛，亦名照魅草，以藉足，履水不沉。”

《东方朔传》：郭舍人曰：“客从东方来，歌讴且行，不从门
入，逾我垣墙，游戏中庭，上入殿堂，击之拍拍，死者穰
穰，格𩰚而死，主人被创，是何物也？朔曰：利喙细身，昼
亡夜存，嗜肉恶烟，为指掌所扪，臣朔愚戆，名之曰蚊，
舍人辞穷，当复脱裈。”

《汉书主父偃传》：“偃上书阙下，朝奏，暮召入见。时徐乐、
严安亦俱上书言世务。书奏，上召见三人，谓曰：‘公皆
安在？何相见之晚也’？”

《洞冥记》：“郭琼，东郡人也。形貌丑劣，而意度过人。曾宿
人家，乞薪自照，读书昼眼，眼不闭，行地无迹。帝闻其
异征焉。”

贾氏《说林》李陵为单于围，夜半使郭超吹笛，声多悲
惨，人皆流涕，解围北走。

《宋书符瑞志》：“昭帝元凤二年正月，太山莱芜山南民
夜闻讻讻有数千人声，晨往视之，见大石自立，高丈
五尺，大三十八围，入地八尺，三石为足。立后白鸟数
千集其傍。”

《成都旧事》：“王吉夜梦一蟛蜝在都亭作人语曰：‘我翌
日当舍此’。吉觉异之，使于都亭候之。司马长卿至，吉
曰：‘此人文章当横行一世，天下因呼蟛蜝为长卿’。”
《汉书丙吉传》：“吉子显尝从祠高庙，至夕牲日，乃使出
取斋衣。”〈注〉未祭一日，其夕展视牲具，谓之夕牲。
《会稽记》：“射的山南有白鹤山，此鹤为仙人取箭。汉太
尉郑弘尝采薪得一遗箭，顷有人觅弘还之，问何所
欲，弘识其神人也，常患若耶溪载薪为难，愿旦南风，
暮北风。后果然，故若耶溪风至今犹然，呼为郑公风。”
《汉书。朱博传》：“御史府中列柏树，常有野乌数千栖宿
其上，晨去暮来”，号曰“朝夕乌。”

《叙传》：“时上方乡学郑宽中、张禹朝夕入说《尚书》《论语》
于金华殿中，诏伯受焉。”

《西京杂记》：“成帝时，交趾越嶲献长鸣鸡。伺鸡晨即下
漏，验之晷刻无差，鸡长鸣则一食顷不绝。”

《三辅黄图》：刘向于成帝之末，校书天禄阁，专精覃思，
夜有老人著黄衣，植青藜杖，叩阁而进，见向暗中独坐诵书，老人乃吹杖端烟燃，因以见向，授五行洪范
之文，恐词说繁广，忘之，乃裂裳及绅以记其言，至曙
而去，请问姓名，云：“我是太乙之精，天帝闻卯金之子，
有博学者，下而观焉。”乃出怀中竹牒，有天文地图之
书，曰：“余略授子焉。”

《汉书刘向传》：“向为人简易，廉靖乐道，专积思于经术，
昼诵《书》传，夜观星宿，或不寐达旦。”

《王莽传》：天凤三年十月戊辰，王路朱鸟门鸣，昼夜不
绝。崔发等曰：“虞帝辟四门，通四聪。门鸣者，明当修先
圣之礼，招四方之士也。”于是令群臣皆贺，所举四行，
从朱鸟门入而对策焉。

《搜神记》：汉时弘农杨宝，年九岁，至华阴山北，见一大
雀，为鸱枭所搏，坠于树下，为蝼蚁所困，宝见愍之，取
归置巾箱中，食以黄花，百馀日毛羽成，朝去暮还，一
夕三更，宝读未卧，有黄衣童子向宝再拜曰：“我西王
母使者，使蓬莱，不慎，为鸱枭所搏，君仁爱见拯，实感
盛德。”乃以白环四枚与宝曰：“令君子孙洁白，位登三”
事，当如此环。

《古今注》：汉魏弘为阌乡啬夫，夜宿一津，逢故人四顾
荒郊无酒可沽，因以钱投水中，尽夕酣畅，因名“沈酿
川。”

《朝野佥载》：“汉时，鄢县南门两扇忽开忽闭，一声称鸳，
一声称鸯，晨夕开闭，声闻京师。汉末恶之，令毁其门，
两扇化为鸳鸯，相随飞去。后改鄢县为晏城县。”
《三辅黄图》：“未央宫渐台西有桂宫，中有光明殿，皆金
玉珠玑为帘箔，处处明月珠，金陛玉阶，昼夜光明。”
《后汉书光武帝本纪》：“帝每旦视朝，日侧迺罢，数引公
卿郎将”讲论经理，夜分迺寐，曰：“我自乐此，不为疲也。”
《会稽典录》：“严遵字子陵，建武五年，诏召遵设乐阳明
殿，命宴会，暮留宿。”其夜，客星犯天子宿。

《拾遗记》：郭况，光武皇后之弟也。累金数亿，家僮四百
馀人，以黄金为器，工冶之声，震于都鄙，时人谓郭氏
之室，不雨而雷，言其铸鍜之声盛也。庭中起高阁长
庑，置衡石于其上，以称量珠玉。阁下有藏金窟，列武
士卫之，错杂宝以饰台榭，县明珠于四垂，昼视如星，
夜望如月。里语曰：“洛阳多钱郭氏室，夜月昼星富无”
匹，其宠者皆以玉器盛食，故《东京》谓郭家为“琼厨金
穴。”况小心畏慎，虽居富势，闭门优游，未曾干世事为
一之智也。
《后汉书。郅恽传》：恽为上东城门候。帝尝出猎，车驾夜
还，恽拒关不开。帝令从者见面于门间，恽曰：“火明辽
远。”遂不受诏。帝迺回，从东中门入。明日，恽上书谏，赐
布百匹。

《尹敏传》：“敏与班彪亲善，每相过，辄日旰忘食，夜分不
寝，自以为锺期、伯牙、庄周、惠施之相得也。”

《拾遗记》：“贾逵年五岁，明慧过人。其姊闻邻中读书，旦
夕抱逵隔篱而听之，逵静听不言，姊以为喜。至年十
岁，乃暗诵六经。”

汉明帝月夜宴群臣于照园，大官进樱桃，以赤瑛为
盘，赐群臣。月下视之，盘与樱桃一色。群臣皆笑，云“是
空盘。”

《后汉书廉范传》：“范迁蜀郡太守，成都民物丰盛，邑宇
逼侧，旧制禁民夜作以防火灾，而更相隐蔽，烧者日
属。范乃毁削先令，但严使储水而已。百姓为便，乃歌
之曰：‘廉叔度，来何暮？不禁火，民安作，平生无襦今五
裤’。”

《锺离意传》：“药崧者，河内人，天性朴忠，家贫为郎，尝独
直台上，无被枕杫，食糟糠。帝每夜入台，辄见崧，问其
故，甚嘉之。自此诏大官赐尚书以下朝夕餐给帷被
皂袍及侍史二人。”

《律历志》：“永元十四年十一月甲寅，诏曰：‘告司徒司空，
漏所以节时分，定昏明，昏明长短，起于日去极远近，
日道周，不可以计率分，当据仪度，下参晷景。今官漏
以计率分昏明九日增减一刻，违失其实，至为疏数
以耦法。太史待诏霍融上言，不与天相应。太常史官
运仪下水官，漏失天者至三刻，以晷景为刻少所违
失，密近有验。今下晷景漏刻四十八箭立成斧官府
当用者，计吏到班，予四十八箭。文多故魁取二十四
气日所在，并黄道去极、晷景漏刻、昏明中星刻于下’。”
桓谭《新论》：“博士弟子韩生遭三夜有奇梦，来以问人，
人教晨起厕中祝之。三旦人告以为祝诅，捕治，数日
死。”

《后汉书曹褒传》：“褒少笃志，博雅疏通，常憾朝廷制度
未备，慕叔孙通汉礼仪，昼夜研精，沉吟专思，寝则怀
抱笔札，行则诵习文书，当其念至，忘所之适。”

《三辅决录》：“冯豹为尚书郎，每奏事未报，常伏省闼下，
或自昏至明。天子默使人持被覆之。”

《后汉书班固传》：“肃宗雅好文章，固愈得幸，数入读书
禁中，或连日继夜，每行巡狩，辄献上赋颂。”

《和熹邓皇后本纪》：后六岁能史书，十二通《诗》《论语》。诸
兄每读经传，辄下意难问，志在典籍，不问居家之事母常非之曰：“汝不习女工以供衣服，乃更务学，宁当
举博士耶？”后重违母言，昼修妇业，暮诵经典，家人号
曰“诸生。”

《李南传》：太守马棱坐盗贼事被征，当诣廷尉，吏民不
宁，南特通谒贺，棱意有恨，谓曰：“太守不德，今将即罪，
而君反相贺邪？”南曰：“旦有善风，明日中时，应有吉问，
故来称庆。”旦日，棱延望景晏，以为无征。至晡，乃有驿
使赍诏书原停棱事，南问其迟留之状，使者曰：“向度
宛陵浦里。”“马踠足，是以不得速。”棱乃服焉。
《会稽典录》：女子曹娥者，会稽上虞人，父能弦歌，为巫，
汉安帝二年五月五日，于县江溯涛迎波，神溺死，不
得尸骸。娥年十四，乃缘江号哭，昼夜不绝声，七日遂
投江而死。

《后汉书杨震传》：“震迁荆州刺史，东莱太守，当之郡，道
经昌邑，故所举荆州茂才王密为昌邑令，谒见，至夜，
怀金十斤以遗震。震曰：‘故人知君，君不知故人，何也’？
密曰：‘暮夜无知者’。震曰：‘天知神知，我知子知，何谓无
知’？密愧而出。”

《杨秉传》：“宦竖之官，本在给使省闼，司昏守夜。”

《刘宠传》：宠拜会稽太守，简除烦苛，禁察非法，郡中大
化，征为将作大匠。山阴县有五六老叟，人赍百钱以
送宠，曰：“自明府下车以来，狗不夜吠，民不见吏，今闻
当见弃去，故自扶奉送。”宠为人选一大钱受之。
《孟尝传》：尝被征当还，吏民攀车请之，尝既不得进，乃
载乡民船夜遁去。

《拾遗记》：“汉灵帝中平三年，游于西园，渠中植莲，大如
盖，长一丈。南国所献。其叶夜舒昼卷，一茎有四莲丛
生，名曰‘夜舒荷’。”

《后汉书陈寔传》：有盗夜入其室，止于梁上。寔阴见，乃
起自整拂，呼命子孙，正色训之曰：“夫人不可不自勉，
不善之人未必本恶，习以性成，遂至于此，梁上君子
者是矣。”盗大惊，自投于地，稽颡归罪。寔徐譬之曰：“视
君状貌，不似恶人，宜深克己反善，然此当由贫困。”令
遗绢二匹。自是一县无复盗窃。

《边韶传》：韶字孝先，以文学知名，教授数百人。韶口辩，
曾昼日假卧，弟子私嘲之曰：“边孝先，腹便便，懒读书，
但欲眠。”韶潜闻之，应时对曰：“边为姓，孝为字。腹便便，
五经笥，但欲眠，思经事。寐与周公通梦，静与孔子同
意。”师而可嘲，出何典记？嘲者大惭。韶之才捷，皆此类
也。

《郭泰别传》：“林宗过薛恭祖，恭祖问曰：‘闻足下见袁奉
高，车不停轨，銮不辍轭，从叔度乃弥日信宿也’。”
《拾遗记》：“任末年十四时，学无常师，或依林木之下，编
茅为庵，削荆为笔，克树汁为墨，夜则映星望月，暗则
缚麻蒿以自照。观书有合意者，题其衣裳，以记其事。”
《月令正义》：蔡邕以星见为夜，日入后三刻，日出前三
刻，皆属昼。

《蜀志庞统传》：“颍川司马徽，清雅有知人鉴。统弱冠往
见徽，徽采桑于树上坐，统在树下共语，自昼至夜，徽
甚异之，称统当为南州人士之冠冕。”

《魏志周宣传》：“‘宣为中郎属，太史尝有问宣曰：‘吾昨夜
梦见刍狗，其占何也’？宣答曰：‘君欲得美食耳’。有顷出
行，果遇丰膳。后又问宣曰：‘昨夜复梦见刍狗，何也’？宣
曰：‘君欲堕车折脚，宜戒慎之’。顷之，果如宣言。后又问
宣：‘昨夜复梦见刍狗，何也’？宣曰：‘君家欲失火，当善护
之’。俄遂火起’。又问宣曰：‘三梦刍狗，而其占不同，何也’？”
宣曰：“刍狗者，祭神之物，故君始梦当得饮食也。祭祀
既讫，则刍狗为车所轹，故中梦当堕车折脚也。刍狗
既车轹之后，必载以为樵，故后梦忧失火也。”

《管辂传》：辂过清河倪太守，时天旱，问辂雨期。辂曰：“今
夕当雨。”是日旸燥，昼无形似，府丞及令在坐，咸谓不
然。到鼓一中，星月皆没，风云并起，竟成快雨。〈注〉《辂别
传》：辂与倪清河相见，既刻雨期，倪犹未信。辂曰：“夫造
化之所以为神，不疾而速，不行而至。十六日壬子直
满，毕星中已有水气，水气之发动于卯辰，此必至之
应也。”倪便留辂。至日向暮，了无云气。辂言树上已有
少女微风，树间有阴鸟和鸣，又少男风起，众鸟和翔，
其应至矣。须臾，果有艮风鸣鸟，日未入，东南有山云
楼起，黄昏之后，雷声动天，到鼓一中，大雨河倾。
清河王经去官还家，辂与相见。经曰：“近有一怪，大不
喜之，欲烦作卦。”卦成，辂曰：“爻吉，不为怪也。君夜在堂
户前，有一流光如燕爵者，入居，怀中殷殷有声，内神
不安，解衣彷徉，招呼妇人，觅索馀光。”经大笑曰：“实如
君言。”辂曰：“吉，迁官之征也，其应行至。”顷之，经为江夏
太守。

《锺会传》：“会及壮有才数技艺，而博学精练名理，以夜
续昼，由是获声誉。”

《酉阳杂俎》：王肃造逐鼠丸，以铜为之，昼夜自转。
《拾遗记》：魏文帝所爱美人，姓薛名灵芸，常山人也。文
帝选良家子女以入六宫，灵芸未至京师十里，帝乘

《酉阳杂俎》：魏明帝时，苑中合欢草，状如蓍，一株百茎，
昼则众条扶疏，夜乃合一茎，谓之“神草。”

《拾遗记》：孙亮作绿琉璃屏风，甚薄而莹澈，每于月下
清夜舒之。常宠四姬，皆振古绝色，一名朝姝，二名丽
居，三名洛珍，四名洁华。使四人坐屏风内，而外望之
了如无隔，惟香气不通于外。

《吴志步骘传》：“骘避难江东，单身穷困，与广陵卫旌同
年相善，俱以种瓜自给，昼勤四体，夜诵经传。”

《拾遗记》：咸熙二年，宫中夜异兽白色光洁，绕宫而行。
阉官见之，以闻于帝。帝曰：“宫闱幽密，若有异兽，皆非
祥也。”使宦者伺之，果见一白虎子遍房而走，候者以
戈投之，即中左目。比往取视，惟见血在地，不复见虎。
搜检宫内及诸池，并不见有物。次检宝库中，得一玉
虎头，枕，眼皆伤，血痕尚湿。帝《该古博闻》云：“汉诛梁冀”，
得一玉虎头枕，云单池国所献。检其额下有篆书字
云“是帝辛之枕，尝与妲己同枕之，是殷时遗宝也。”又
按《五帝本纪》云：“帝辛殷代之末，至咸熙，多历年所，代
代相传。凡珍宝久则生精灵必神物凭之也。